80 metrar langi prámurin liggur skoraður undir brúnni. Knústi stýrhúsið, tá prámur sigldi inn í brúgv Sjey fólk vóru umborð á einum 80 metrar longum prámi, sum hósnáttina sigldi á einum fyrði norðanfyri Bergen. Ongin óraði eftir øllum at døma óráð, og ongin hevði útkikk á brúnni. Stutt fyri klokkan trý um náttina brakaði prámurin inn í Nordjordlandsbrúnna millum Bergen og Flatøy í Hordalandi. Ein granni vaknaði av einum øðiligum braki. Í fyrstuni helt hann tað vera toruna. Men tá hann hugdi út gjøgnum vindeygað, lá fjørðurin blikastillur. Hinvegin fekk hann eygað á prámin, sum var kílaður fastu undir lágu brúnni. -Tað sá ikki serliga gott út, segði skiparin á einum av bjargingarførunum, sum skjótt kom á staðið. Ein krani miðskips var brotin, og stýrhúsið á práminum hevði fingið stóran skaða. Løgreglan fekk boðini og staðfesti skjótt, at ongin av manningini hevði fingið álvarsligan skaða í stoytinum. Hví prámurin royndi at sigla undir eina brúgv, sum heilt eyðsýniliga var ov lág, er ógreitt. -Vit kanna umstøðurnar og avhoyra manningina. Tólini á brúnni vera helst eisini kannað, sigur umboð fyri løgregluna við NRK. Skiparin og stýrimaðurin vórðu avhoyrdir beinanvegin, og mistanki er ikki um, at nakar teirra var ávirkaður av rúsdrekka.